Podlitiek-onderhoude: Dawie Scholtz praat oor die 2019-verkiesingDawie Scholtz het met die Podlitiek-span gesels oor die 2019-verkiesing, veldtogte en boodskappe. Foto: Dawie Scholtz/Twitter.com Opgestel deur die Podlitiek-span In hierdie vyfde episode van Podlitiek se onderhoudreeks gesels Paul Maritz en Daniël Eloff met Dawie Scholtz, verkiesings-ghoeroe en bestuurskonsultant. Met die nasionale verkiesing van 2019 ŉ halfjaar weg, is stemmery en die dinamiek agter politieke veldtogte op almal se lippe – daarom dat die Podlitiek-span besluit het om ŉ uur lange gesprek met een van die voorste kenners van Suid-Afrikaanse verkiesings te hou. In hierdie episode word die betroubaarheid van peilings bespreek, juis omdat peilings so gereeld tot meer onduidelikheid as duidelikheid lei. Paul vra dan vir Dawie oor die opkoms van skynbare populisme, en of dit ŉ internasionale tendens word – Dawie se antwoord hierop is besonder interessant! Daniël sit 2019 se verkiesing op die tafel en kry Dawie se kennersmening oor wat Suid-Afrikaners te wagte kan wees in die komende verkiesing, sowel as die eienskappe van ŉ goeie veldtog – dit alles natuurlik in Afrikaans! Die gesprek draai ook by die rol van tegnologie in die stemproses, en die betrokkenheid van internasionale veldtogbeplanners by plaaslike partye. Dawie is ŉ groot voorstander van die gebruik van meningsopnames, peilings en data in die verkiesingsproses en glo dat dit selfs in Suid-Afrika van besondere belang is. Hierdie gesprek onderstreep hoe hierdie data in Suid-Afrika gesien moet word en ook wat dit vir ons Suid-Afrikaners op voetsoolvlak beteken.